Jaan Rannap

Jaan Rannap (kuni 1936 Jaan Reinbach; 3. september 1931 Halliste – 1. november 2023) oli eesti lastekirjanik ja kergejõustiklane.

Elukäik
Jaan Rannap lõpetas 1950. aastal Abja Keskkooli, 1952. aastal Tallinna Õpetajate Instituudi ja 1956. aastal Tallinna Pedagoogilise Instituudi matemaatika-füüsikaõpetaja erialal.Jaan Rannap. ESBL. 

Rannap alustas tööd 1955. aastal laste- ja noortelehe Säde toimetusesJaan Rannap. Eesti Lastekirjanduse Keskus., seejärel töötas aastatel 1955–1977 noorteajakirja Pioneer toimetuses ja oli 1977. aastast lasteajakirja Täheke vanemtoimetaja.

Jaan Rannap oli Eesti Ajakirjanike Liidu liige 1959. aastast ja Eesti Kirjanike Liidu liige 1966. aastast.

Spordisaavutused
Algkoolis innustas teda sportima Elmar Mölder, keskkoolis oli tema juhendaja Peeter Lapp, hiljem treenis teda Aleksander Tšikin. Rannap tuli aastatel 1948–1950 kaugushüppes Eesti NSV noortemeistriks ja püstitas noorterekordi, aastatel 1953–1957 võitis ta Eesti NSV meistrivõistlustel kaugus- ja kolmikhüppes kokku kolm hõbe- ja kolm pronksmedalit. Ta oli kolmikhüppes eestlastest üks esimesi 15 meetri ületajaid. Rannapi isiklikud rekordid: kaugushüppes 6.96, kolmikhüppes 15.00 (1955). Ta võistles 17 korda Eesti NSV koondises. Rannap kuulus Eesti Spordiseltsi Kalev.

Kirjanduslik tegevus
Rannap on kirjutanud hea loodustunnetusega loomajutte ning eriti populaarsed on tema humoristlikud kooliteemalised jutustused. Ta on käsitlenud ilukirjanduses sporditeemat.
Teoseid

Jaan Rannapi raamatuid on tõlgitud armeenia, aserbaidžaani, bulgaaria, hispaania, inglise, jaapani, kreeka, leedu, läti, moldaavia, poola, saksa, slovaki, tšehhi, tšuvaši, turkmeeni, ukraina, ungari, valgevene ja vene keelde. Ta ise on tõlkinud lasteraamatuid vene keelest.

Tunnustus
1972 – Juhan Smuuli nimeline kirjanduse aastapreemia ("Jefreitor Jõmm")
1982 – Eesti NSV riiklik preemia
2001 – J. Oro nimeline lastekirjanduse preemia
2004 – Eesti Kultuurkapitali kirjanduse sihtkapitali aastapreemia ("Nelja nimega koer")
2010 – Valgetähe IV klassi teenetemärk
2012 – Eesti looduskaitsemärk
2018 – Eesti Rahvuskultuuri Fondi eristipendium
2019 – Tallinna Ülikooli sajandi vilistlane
2020 – Eesti Kultuurkapitali kirjanduse sihtkapitali elutööpreemia (lastekirjanik ja ajakirjanik, kes on kirjandusorbiidil püsinud pea kuuskümmend aastat ning pakkunud mitmele põlvkonnale suurepärast lugemisvara – üle 40 teose. Kirjanduslukku ja laste südamesse on ta end kirjutanud nii humoorikate jutustustega koolielust kui ka haaravate loomalugude ja seiklusjuttudega. Ta on töötanud lasteajakirjade ja -lehtede toimetajana, kõige pikemalt ajakirjas Täheke. Ta on tõlkinud lasteraamatuid vene keelest ning tema enda teoseid on tõlgitud 20 keelde.)

Isiklikku
Tema isa oli kooliõpetaja Jaan Rannap. Vend oli muusikapedagoog ja pedagoogikateadlane Heino Rannap, vennapoeg on Rein Rannap ning kergejõustiklane ja treener Linda Rannap oli tema õde.

Tema abikaasa oli infoteadlane Evi Rannap. Jaan Rannapi tütred on Kaia Võhandu ja Riinu Rannap.Jaan Rannap: Olen ka kõik ära kirjutanud, mis mul on olnud kirjutada. ohtuleht.ee, 3. september 2021

Viited

Välislingid
Jaan Rannap. Eesti ilukirjanduse andmebaas
6 Jaan Rannapi lasteraamatut, mida kõik Eesti lapsed võiksid lugeda. raamatud.postimees.ee, 8. september 2021
Jaan Rannap. Sama hea lastekirjanik kui Astrid Lindgren. epl.delfi.ee, 1. november 2023

Kategooria:Eesti lastekirjanikud
Kategooria:Eesti NSV Kirjanike Liidu liikmed
Kategooria:Eesti ajakirjanikud
Kategooria:Eesti NSV Ajakirjanike Liidu liikmed
Kategooria:Eesti kolmikhüppajad
Kategooria:Eesti kaugushüppajad
Kategooria:Tallinna Ülikooli vilistlased
Kategooria:Valgetähe IV klassi teenetemärgi kavalerid
Kategooria:Halliste kalmistule maetud
Kategooria:Sündinud 1931
Kategooria:Surnud 2023